Aulum Mølle
Aulum Mølle, vindmølle i Aulum i Vestjylland; opført 1908. Møllen er en hollandsk mølle med galleri med undermølle i pudset tegl og ottekantet overmølle i træ beklædt med spån. Den er i fem etager og var oprindelig fritliggende, men er i dag omgivet af bymæssig bebyggelse. Den er den højeste bygning i Aulum og byens vartegn. Den var i drift indtil ca. 1955 og fungerer i dag som socialt og kulturelt samlingssted.
Møllen blev renoveret i 2000-08. Den drives af et møllelav og ejes af Herning Kommune.